Turkulainen

Turkulainen oli Turussa kerran viikossa ilmestynyt Suomen toiseksi vanhin kaupunkilehti. "Turkulaisen" perustivat vuonna 1958 Jorma Lundén ja Heimo Kallio, ja se jäi määräämättömän pituiselle ilmestymistauolle vuonna 2020.
"Turkulainen" oli Kaupunkilehtien liiton perustajajäsen. Lehden viimeinen päätoimittaja ennen julkaisutaukoa oli Minna Harmaala. "Turkulaista" julkaisi Etelä-Suomen Media Oy, joka kuuluu Keskisuomalainen-konserniin. 
"Turkulainen" jaettiin Turkuun, Raisioon, Kaarinaan, Naantaliin, Lietoon, Maskuun, Ruskolle ja Paraisille.
Lehden jakelumäärä oli ennen ilmestymistauolle jäämistä 127 000 kpl.
Historia.
Jorma Lundén ja Heimo Kallio perustivat "Turkulaisen" vuonna 1958, ja sen ensimmäinen numero ilmestyi 14. marraskuuta 1958. Heidän tavoitteenaan oli perustaa Turkuun paikallinen media, joka julkaisee uutisia puolueettomasti ja ilmaiseksi. Ilmaisjakelulehdet olivat sen ajan Suomessa harvinaisia, ja ennen "Turkulaista" Suomessa ilmestyi vain yksi kaupunkilehti. Lehden perustamisvaiheessa oli mukana myös Turun yliopiston ylioppilaskunnan pääsihteeri Hannu Hilpelä.
Lehden ensimmäiset vuodet olivat haastavia. "Turkulaiseen" suhtauduttiin epäillen, sillä ilmaiseksi jaettavan lehden ei aluksi uskottu olevan vakavasti oleva tiedotusväline. Alkuvaiheessa lehden kustantaminen oli myös taloudellisesti haastavaa, sillä omistajilla ei ollut suuria pääomia. Lehden ensimmäinen toimitus sijaitsi ensimmäisenä päätoimittajana toimineen Jorma Lundénin kotona Turun Yliopistonkadulla. Toinen perustaja Jorma Lundén toimi vielä "Turkulaisen" alkuaikoina "Uusi Aura" -lehden toimituspäällikkönä, jonka vuoksi hän teki "Turkulaista" salaa. Kallio irtisanoutui "Uudesta Aurasta" vasta vuonna 1960.
"Turkulaisen" ensimmäinen päätoimittaja Jorma Lundén kuoli vuonna 1959. Sen jälkeen päätoimittajaksi valittiin hänen vaimonsa Eeva-Liisa Lundén. Lehden perustaja Heimo Kallio aloitti päätoimittajana ja lehden kustannusyhtiön toimitusjohtajana vuonna 1960, ja toimi tehtävässä yhtäjaksoisesti vuoteen 1981 asti. 
Kaupunkilehti vakiinnutti asemansa Turun seudun paikallisena mediana. "Turkulaisen" merkittävin kilpailija oli "Turun Sanomat", joka yritti monta kertaa ostaa lehden itselleen. Lopulta "Turun Sanomia" kustantava TS-Yhtymä perusti Turun seudulle kilpailevan kaupunkilehden, jonka nimeksi tuli "Aamuset".
Kallio myi "Turkulaisen" vuonna 1981 Urpo Lahtiselle. Sittemmin lehden omistaja on vaihtunut monta kertaa. 1990-luvulla ja 2000-luvun alussa lehteä kustanti Janton. Yrityksen ajauduttua talousvaikeuksiin Suomen Lehtiyhtymä osti "Turkulaisen" vuonna 2004. Vuoden 2015 alusta lähtien lehteä kustansi Etelä-Suomen Media.
Suurimman osan historiastaan lehti ilmestyi tabloid-kokoisena. Vuosina 2004–2012 "Turkulainen" ilmestyi broadsheet -kokoisena. Lukijat pitivät uudistusta epäonnistuneena, ja lopulta lehti palasi takaisin tabloid-kokoiseksi. "Turkulainen" ilmestyi kaksi kertaa viikossa, keskiviikkoisin ja lauantaisin. Vuoden 2020 alussa lehti muutettiin yksipäiväiseksi. 
Ilmestymistauko.
Lehti jäi ilmestymistauolle huhtikuussa 2020. Tauon syyksi mainittiin "koronavirustilanteesta johtuva merkittävä toimintaympäristön muutos ja mediamainonnan voimakas lasku". "Turkulainen" ilmoitti 12. tammikuuta 2022 olevansa "yhä tauolla". Tauko jatkuu edelleen vuonna 2025.
Lehteä julkaisevan Etelä-Suomen Median paikallisjohtaja Karri Kannala kertoi "Journalisti"-lehden haastattelussa kesäkuussa 2023, ettei tauon lopettaminen, eikä toisaalta myöskään lehden virallinen lakkauttaminen, ole suunnitteilla. Lehden tilanne on hankala, koska sen tulot ovat nojanneet mainontaan, ja printtimainonnan kysyntä on nykyään vähäistä. Kannala arvioi myös Venäjän hyökkäyssodasta johtuvien maailmantaloudellisten ongelmien heijastuneen lehden tilanteeseen kielteisesti.
Lehti oli lakkauttamisuhan alla syksyllä 2023 käydyissä Etelä-Suomen Median muutosneuvotteluissa. Neuvotteluissa päätettiin, että "Turkulaista" ei lakkauteta, vaan se pysyy edelleen ilmestymistauolla. Ilmestymistauon aikana lehden kaikki toimittajat ovat työllistyneet Keskisuomalainen-konsernin sisällä uusiin tehtäviin ja lehti on luopunut toimitiloistaan.